khistorydata/jeongjo-sjw-relations huggingface dataset:
정조 3년
徐有防。以弘文館言啓曰。繼講冊子問議事。命下矣。臣李度默。就議于領事及諸儒臣處。則領議政臣金尙喆以爲。經筵繼講冊子次第。旣有列聖朝已行之法。必有諸儒臣獻議之言。毋拘宿講。宜遵故規。臣何敢妄論。伏惟上裁云。左議政臣徐命善以爲。繼講冊子。經筵官旣已獻議。臣無容更貢別見云。戶曹參判臣宋德相以爲。經筵繼講冊子。臣於日前筵席。微發其端矣。蓋朱子讀書次第。以孟子繼論語之後。今此筵講。雖是因前熟複者。恐不可更容他說矣云。工曹參議臣金亮行以爲。臣顓愚不學。從前詢問之下。不敢隨例仰對。今亦不得有所論列。只自伏地震越而已云。司憲府執義臣兪彦鏶以爲。草莽賤臣。矇無知識。前後詢問之下。一未敢隨例獻議。方又宿病添劇。昏不省事。亦未得仰對。惶恐之極。死有餘罪云。司憲府掌令臣金鍾厚以爲。臣愚無知。豈合妄議於法講事宜。而請姑就儒臣所已對者陳之。其所引朱子讀書次第。儘是不可易之正法也。以是律之。則前此大學之不以先論語。未免失序。深爲可惜。到今追補。義則當然。蓋其爲書。最爲進德之本領。爲治之根基。雖係溫故。亦切知新。今若於論語之後。進講大學。乃繼以孟子。則其於讀書次第。庶乎完備。而蒙陋之見。何敢質言云。領事儒臣之議如此。何以爲之。敢稟。傳曰。待儒臣造朝。更爲稟處。
정조 3년
又以義禁府言啓曰。咸鏡監司趙㻐狀啓。據刑曹粘目內。殿牌作變罪人鄭江。令本府稟處事。允下。而法典內。殿牌作變者。移義禁府設鞫載在矣。罪人鄭江。時囚於咸興府云。依例發遣府都事。拿來後擧行。何如。傳曰。雖不拿來。自本道行刑。亦有前例乎。知入。
정조 3년
己亥三月初二日。記事官姜彙鈺。刑曹啓目。觀此京畿監司鄭一祥啓本啓下者。春川居崔命達。稱以上疏。呈納路傍。如此冒濫之類。不可不懲勵。令該曹稟處事。而紀綱所在。萬萬無嚴。令道臣依律嚴處之意。分付。何如。傳曰。雖甚猥越。何必遠配。參酌勘處放送事。分付該道臣處爲良如敎。
정조 3년
義禁府柳爾冑更招啓目。傳曰。如渠蟣蝨之賤。敢於特敎口招之下。肆然發明之狀。萬萬痛駭是如乎。因備邊郞之回奏。詳知其委折。則渠焉敢隱刮奏對之備郞。有若初無是事者然乎是旀。且觀供辭。節節頑悍。大抵營將之棍治土民。固非大罪。今此盤問者。以渠不但不畏朝令。乃反重治。遵朝棍防禁人之罪也。宜卽據實直招。而豈敢謂朝家可欺。一味游辭兺不喩。又以如渠卑賤。每於納招。必請行査。此等汎濫之徒。決不可尋常處之。更招時。姑不依啓目加刑者。猶是失刑。爲先施威嚴問爲旀。若復如前。則當直爲加刑。期於得情。以懲無嚴之習。以此發問目捧招爲良如敎。
정조 3년
刑曹。以龍仁居李尙鳳。鳴申聞鼓事納供。而所供如此。上裁何如啓目。傳曰令該道臣明査公決事。分付爲良如敎。
정조 3년
己亥三月初二日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。國榮曰。湯劑連爲進御。益有差勝之意乎。上曰。然矣。上曰。左承旨。何不肅謝云乎。國榮曰。有獨子而病勢甚重。勢難行公云矣。上曰。鄭宇淳。昨夜入侍。眼昏特甚。承旨之任。決不可爲。故移除敦寧都正矣。國榮曰。年已六十云。承旨之任。似難爲之矣。上曰。書狀之任。善爲之云矣。國榮曰。然矣。上命書傳敎曰。承旨蔡弘履許遞。禮曹參議洪檢除授。上曰。新除授承旨牌招。又命書傳敎曰。未下直守令邊將。皆令今日內辭朝。守令中如有一司署經者。一司除署經下送。上曰。王大妃殿進御一錢五分重人蔘粟米飮一貼煎入。上曰。惠慶宮進服一錢重人蔘粟米飮一貼煎入。上曰。加味養胃湯一貼煎入。竝出榻敎上命書傳敎曰。召對爲之。上命退。諸臣以次出。
정조 3년
己亥三月初二日巳時。上御誠正閣。右承旨入侍時。右承旨李義翊。假注書徐鼎修。記事官金勉柱李信祜。以次進伏訖。上命義翊讀奏公事訖。命書禁府啓目判付。命退。諸臣以次退出。
정조 3년
己亥三月初二日申時。上御熙政堂。下直守令邊將入侍時。右副承旨徐有防。假注書徐鼎修。記事官金勉柱李信祜。安城郡守李昌中。玉果縣監洪允喆。長水縣監金載七。永宗僉使許侙。蒜山僉使沈。安義僉使申聖模。以次進伏訖。上曰。守令進前。昌中等進伏。上以次下詢其職姓名及履歷後。生民休戚。係於守令之賢否。則百里之任。不輕而重矣。爾等須下去勉㫋。可也。上曰。邊將進前。侙等進伏。以次仰奏其職姓名及履歷後。上曰。爾等下去勉旃。無負朝家差遣之意。可也。仍命有防讀諭宣諭文訖。命守令邊將先退。命書傳敎曰。召對爲之。上曰。注書出去。與玉堂上下番。持召對冊子入侍。可也。賤臣出來。分付後還入奏曰。玉堂上下番。俱以實錄郞廳。晝仕出去。尙未入來云矣。有防曰。朝者召對。命下。而入直玉堂。早已晝仕出去。故自本院有所稟啓。雖伏承停之之批。其在經幄事體。固當趁卽來待。而日已向暮。漠若未聞。及其更下召對之命。又以不入來爲稟。至煩再停之敎。職在講讀之任。如是稽忽者。事未前有。極涉未安。今日入直玉堂。竝從重推考。何如。上曰。依爲之。出擧條命書傳敎曰。朝命召對。而以玉堂之晝仕出去停之矣。今則日已向夕。故意謂來待。復命召對。而尙不待令云。揆以事面。有難待。俄者再次召對下敎。置之。上曰。左承旨洪檢。牌招齋宿。出榻敎命退。諸臣以次退出。
정조 3년
行都承旨洪國榮宿衛所直。左承旨洪檢坐直。右承旨李義翊坐。左副承旨徐有防坐。右副承旨柳義養坐直。同副承旨沈念祖坐。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
柳義養啓曰。副校理南鶴聞。副修撰沈煥之。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。仍卽牌招入直。何如。傳曰。允。
정조 3년
徐有防。以禁衛營言啓曰。本營騎士別將柳爀。身病猝重。一番騎士將田翊顯。親病添劇。勢難察任。竝改差。何如。傳曰。允。
정조 3년
洪檢啓曰。弘文提學李徽之牌不進推考傳旨。今方捧入。而如是違牌。不卽膺命。事甚未安。更卽牌招。何如。傳曰。允。
정조 3년
又啓曰。今日三日製時。藝文提學黃景源。一體牌招。以爲同參考試之地。何如。傳曰。允。
정조 3년
傳于洪檢曰。三日製。通方外事。卽爲分付。
정조 3년
洪檢。以弘文館言啓曰。大報壇親祭時。本館上番副校理臣南鶴聞。以執禮。下番副修撰臣沈煥之。以大祝。今日拱北門內隷儀時進參事。晝仕出去之意。敢啓。傳曰。知道。
정조 3년
李義翊。以兵曹言啓曰。今三月初二日。平安道嘉山居幼學尹得雨稱名人。自敦化西挾門入來。鳴申聞鼓。依定式。下該曹推問。何如。傳曰。允。
정조 3년
柳義養。以兵曹言啓曰。皇壇親祭時。訓局出番軍三百名。大將率領。廣智營西邊。至拱北門外扈衛事。旣有先朝定式。依此擧行。而訓鍊都監兼大將。以宿衛大將衛內領軍陪扈使。中軍代領之意。節目中磨鍊。何如。傳曰。允。今番與留宿齋殿時有異。只令行祭時扈衛事。分付。
정조 3년
徐有防。以義禁府言啓曰。今此三日製時。本府都事。皆爲赴擧。而武都事一員。本府入直。當直入直都事及公事回公都事。無以推移。假都事二員。令該曹依例差出。以爲分排之地。何如。傳曰。允。
정조 3년
己亥三月初三日辰時。上御誠正閣。都承旨入侍時。都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。今日三日製。雨勢如此。儒生之沾濕可悶矣。國榮曰。然矣。而近日霧氣。爲牟麥甚悶。今日之雨。誠幸矣。上曰。此則然矣。上曰。弘文提學入來乎。國榮曰。俄已入來矣。上曰。此與賜第之科有異。箴銘頌等題。亦無妨耶。國榮曰。然矣。上曰。禮房承旨。已進去於隷儀乎。國榮曰。俄已進去矣。上曰。書題紙及望筒持入。賤臣承命奉進。上曰。三日製通方外事。卽爲分付。上曰。右承旨持此書題。與弘文提學偕往泮宮。儒生試取以來。上曰。惠慶宮進服一錢重人蔘粟米飮一貼煎入。上曰。加味養胃湯一貼煎入。竝出榻敎上命退。諸臣以次出。
정조 3년
己亥三月初三日申時。上御誠正閣。召對入侍。參贊官洪檢。侍讀官李度默。檢討官鄭志儉。假注書徐鼎修。記事官金勉柱李信祜。以次進伏訖。度默進講近思錄第一卷。讀自天地萬物之理。正不入則非中也。志儉讀。自無妄之謂誠。止先是而後非。上曰。參贊官讀之。檢讀。自問心有善惡。止與聖人一。度默曰。中者。天下之大本。萬物之所主也。此心一或散逸。則遽違於中。而與是爲二。故必敬而存之。然後可以得中之體。而持敬之要。亦不出於一誠字矣。故曰至誠無息。又曰不誠無物。蓋聖學工夫。必以誠敬爲徹上下成始終之工。而日用事爲之間。苟或斯須間斷。則喜怒哀樂之發。已不免過不及之病。而失之大中之體矣。伏望聖上體念焉。志儉曰。以此章感應之理言之。此心未感之前。沖漠無眹。寂然不動。初無善惡之可論。而及其感發於中也。必有所應於外。而其所應於惡。則所應者惡。此則勢所必至。而理無不然矣。是以學者。必存養此心於未感之前。而全其大中之體。省察此心於已感之後。而使無一毫之私。然後喜怒之發。自皆中節。而事物之應。無不徯志矣。然則大舜之從慾以治。孔子之從心所欲。莫不由於存養省察之工。而亦可見其感應之不差矣。伏望於此留神焉。上曰。所陳。好矣。參贊官亦陳文義。可也。檢曰。上下番儒臣。旣皆敷陳。臣則別無可達之辭矣。上曰。都承旨入侍。試所承旨與弘文提學入侍科次。出榻敎弘文提學李徽之。行都承旨洪國榮。右承旨李義翊進伏。上曰。受券幾何。徽之曰。三百餘張矣。命度默志儉。以次讀奏試券。上曰。許多試券中。別無善製者。是可怪也。國榮曰。近來場屋。久不出箴銘頌等題。故科儒多不肄習於四字之文而然矣。上曰。雖無超等之文。必須精詳考覽。無或有實才見漏之嘆。可也。上曰。如已盡考。則仍爲合考。可也。徽之等合考訖。上命坼榜。上曰。居首蔡一揆誰也。徽之曰。未知其誰某之族。而素有文名者矣。命書傳敎曰。三日製居首進士蔡一揆。直赴會試。次上入格幼學權一性。紙三卷筆五枝墨三笏賜給。又命書傳敎曰。再明日皇壇大祭親押。與元陵忌辰正日相値。初六日親押於北苑。仍於此處乘輿。從永肅門。詣享所省牲器。還入摛文院齋宿祭夜。復自永肅門詣皇壇行祀。該房知悉。徽之曰。今此皇壇親祭時。侍禁軍全數磨鍊乎。上曰。只以入直待令。可也。出擧條命退。諸臣以次退出。
정조 3년
行都承旨洪國榮宿衛所直。左承旨洪檢齋宿。右承旨李義翊齋直。左副承旨徐有防齋宿。右副承旨柳義養齋宿。同副承旨沈念祖齋直。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
元陵忌辰祭。齋戒。
정조 3년
李義翊。以都摠府言啓曰。今此大報壇親祭時。侍衛不可不備員。而都摠管恩彦君禋。安春君烿。雲峯君杺。俱已箇滿。一員未差。侍衛持不得備員。未差與箇滿之代。令該曹卽爲口傳差出。以爲備員侍衛之地。何如。傳曰。允。
정조 3년
兵曹口傳政事。以海溪君。李重祜。雲山君楢爲都摠管。以尹坊爲副摠管。
정조 3년
李義翊。以備邊司言啓曰。咸鏡監司趙㻐加分狀啓。今日內草記回啓事。命下矣。折米五萬石加分之請。較量一道留庫之穀簿。不甚過濫。且是昨年所許之數。今亦依狀請擧行之意。分付。何如。傳曰。允。
정조 3년
事變假注書張至顯書啓。臣敬奉聖諭。馳往傳諭于京畿水原東北面萬義村戶曹參判宋德相所住處則以爲。臣行役之餘。感疾不輕。未克趁卽還朝。昨因縣道。冒入文字矣。卽者近侍遠臨。傳宣聖諭。十行絲綸。辭旨委曲。勞問招徠。旣勤且摯。臣奉讀未半。感惶罔措。在臣之義。豈敢遲延時日。以爲偃便之地。而第目下病伏。實無自力登路之望。稍俟病間。謹當趨造。以請違慢之辜云。故敢此馳啓爲白臥乎旀。臣轉向驪州邑內吏曹參議金亮行所住處。以爲傳諭之地爲白臥乎事是良厼。詮次善啓向敎是事。
정조 3년
己亥三月初四日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。訓將何當入來乎。國榮曰。動駕前似未及入來矣。上曰。禮房承旨馳詣元陵。奉審以來。出榻敎國榮曰。咸鏡道加分狀啓已啓下。以草記稟處事。分付。似好矣。上曰。予果忘却矣。上曰。咸鏡監司加分狀啓。今日內草記回啓。出榻敎上曰。昨見史官書啓。儒賢姑不登途矣。國榮曰。旣往之後。勢難趁卽還來矣。上曰。王大妃殿進御一錢五分重人蔘粟米飮調竹瀝薑汁一貼煎入。上曰。惠慶宮進服一錢重人蔘粟米飮一貼煎入。上曰。加味養胃湯一貼煎入。竝出榻敎上命退。諸臣以次出。
정조 3년
行都承旨洪國榮宿衛所直。左承旨洪檢齋直。右承旨李義翊齋宿。左副承旨徐有防齋宿。右副承旨柳義養齋宿。同副承旨沈念祖齋直。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
以副校理南鶴聞。副修撰沈煥之。牌不進罷職傳旨。言于洪檢曰。只推。
정조 3년
己亥三月初五日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣而今日追慕之懷陪切矣。上曰。今日次對。以國忌頉稟。廟謨無時急者云乎。國榮曰。別無時急事矣。上命讀明史。上曰。皇明之立國規模。苛刻太甚矣。國榮曰。然矣。上曰。燕王功臣。誰爲第一乎。國榮曰。僧道衍及楊士奇等。爲第一功臣矣。上曰。方孝孺之不書卽位詔誠難矣。國榮曰。忠節誠壯矣。上曰。如卓敬之類亦難矣。國榮曰。燕王以爲國家。養士三十年。惟得一卓敬。燕王雖誅殺。而亦知其忠烈之難矣。講論訖。上曰。惠慶宮進服一錢重粟米飮一貼煎入。出榻敎上曰。加味養胃湯停止。出榻敎上命退。諸臣以次出。
정조 3년
行都承旨洪國榮宿衛所直。左承首洪檢齋直。右承旨李義翊齋直。左副承旨徐有防齋宿。右副承旨柳義養齋宿。同副承旨沈念祖齋宿。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
大駕詣大報壇。入齋室後。政院玉堂藥房口傳問安。答曰。知道。
정조 3년
還入摛文院後。政院玉堂藥房口傳問安。答曰。知道。
정조 3년
傳于李義翊曰。侍衛軍兵雨具。
정조 3년
傳于李義翊曰。閣臣入侍。
정조 3년
傳于李義翊曰。守令兵使有闕。代口傳差出。
정조 3년
吏曹口傳政事。以李師曾爲左通禮。以宋瑋明爲懷仁縣監。以具以謙爲黃海兵使。
정조 3년
李義翊。以兵曹言啓曰。今日動駕時。左右通禮不可不備員。而新除授左通禮李師曾。身病甚重。勢難察任云。今姑改差。其代。口傳備擬以入之意。敢啓。傳曰。知道。
정조 3년
吏曹口傳政事。以沈命德爲左通禮。
정조 3년
傳于李義翊曰。雖以擧行等事言之。當稟而不稟。不當稟而稟。其餘擧行。極涉稽忽。該房承旨。當該承旨。一竝從重推考。
정조 3년
事變假注書張至顯書啓。臣敬奉聖批。馳往傳諭于京畿驪州邑內吏曹參議金亮行所住處則以爲。臣纔呈承宣乞免之章。而天官佐貳之命又下矣。驚惶之極。方擬更陳血懇。卽者史官。臨宣前疏之批。辭旨之懇。責勉之重。尤非如臣微末。所敢承當。奉讀未半。感涕交頤。噫。聖上之待臣。愈往愈摯。至於偕來而極矣。臣雖迷頑。尙有一段知識。其何敢一向縮伏。不思所以仰承德意也哉。顧臣痰癖之疾。已成癃痼。雖於庭戶之間。亦難行動。近又添泄痢之證。經旬不止。元氣大陷。薾然委痛。雖欲强起登程。而其路無由。逋慢之罪。無所逃誅。從當以一疏。仰祈恩命之收還。而不勝惶蹙震越之至云矣。臣旣承偕來之命。姑爲仍留之意。敢此馳啓爲白臥乎事是良厼。詮次善啓向敎是事。
정조 3년
己亥三月初六日辰時。上御誠正閣。都承旨入侍時。行都承旨洪國榮。記事官李兢淵全勉柱李信祜。以次進伏訖。國榮曰。夜間聖體。若何。上曰。一樣矣。上曰。今日風勢甚不佳。而雨意亦多矣。國榮曰。皇壇祭享日。自前如此云矣。上曰。王大妃殿進御一錢五分重人蔘粟米飮調竹瀝薑汁一貼煎入。上曰。惠慶宮進服一錢重人蔘粟米飮一貼煎入。竝出榻敎上曰。侍衛整齊。直入正時事。分付。仍命退。諸臣以次出。
정조 3년
己亥三月初六日辰時。上詣北苑。皇壇香祝親押入侍時。行都承旨洪國榮。左承旨洪檢。右承旨李義翊。左副承旨徐有防。右副承旨柳義養。記事官李兢淵。假注書徐鼎修。記事官金健修李信祜。以次侍立訖。上具翼善冠袞龍袍。乘輿出宜春門。詣北苑降輿就褥位。禮房承旨讀奏祝文後。奉香祝跪進。上親押。上曰。香亭子及儀仗。皆令入之。自此處仍爲陪進。此後亦依此例定式。可也。上親爲奉傳香祝訖。上曰。當詣摛文院改服。該房知悉。上乘輿詣摛文院。改具冕服。仍詣皇壇。檢曰。外辦將入。而通禮不卽待令。屢度催促。終未得備員。揆以事體。誠極駭然。左右通禮。爲先從重推考。何如。上曰。入來通禮推考。不待令通禮汰去。可也。出擧條上曰。通禮汰去代。令該曹口傳差出。出榻敎。上至朝宗門外降輿。由洌泉門東夾門。入就板位。行望位禮訖。上入東壝門。陞自東陛。詣壇上奉審。降自東陛。詣祭器位視滌濯。祝史擧羃告潔。省器訖。仍詣省牲位。典牲令告腯。大祝告充。省器訖。上出洌泉門東夾門。至朝宗門外。乘輿還摛文院降輿入齋室。諸臣以次退出。
정조 3년
己亥三月初六日未時。上御摛文院。閣臣入侍時。奎章閣提學徐命膺洪國榮。直提學鄭民始。直閣鄭志儉。待敎徐龍輔。左承旨洪檢。假注書徐鼎修。記事官金勉柱李信祜。以次進伏訖。上曰。本院創設之後。今始臨幸。故召見卿等矣。命膺等曰。玉趾親臨。前席賜對。臣等竊不勝欣感之忱矣。今日之事。不可無光喜之擧。故臣等方欲以此奉進謝箋矣。上曰。明日當進箋乎。命膺曰。然矣。上曰。進箋儀注。預爲磨鍊乎。命膺曰。今方磨鍊矣。上曰。明日當於奎章閣。親臨受箋。侍衛安徐。只承旨史官。以黑團領待令。時刻待下敎入之事。禮房知悉擧行。可也。上曰。初臨本院。召見閣臣。故略述予意。構下短篇。卿等以次賡進。可也。仍命檢。書下御製詩。命膺等以次奉覽訖。命膺曰。乘輿俯臨。宸章煥宣。此非特一院之榮幸。實是曠古之美事。臣等忝叨內閣。獲覩盛擧。榮感之極。不知所達矣。上曰。奎章閣司卷以下員役。一竝書入。可也。賤臣承命書入後。命退。諸臣以次退出。
정조 3년
行都承旨洪國榮宿衛所直。左承旨洪檢坐直。右承旨李義翊坐。左副承旨徐有防坐。右副承旨柳義養坐。同副承旨沈念祖坐直。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
李義翊。以都摠府言啓曰。今日入直宣傳官武兼及有廳軍士。中日習射。請出標信。傳曰。知道。
정조 3년
李義翊。以宿衛所言啓曰。今日中日日次矣。本所所管入直部將守門將禁軍扈衛軍官武藝別監及內外營入直軍兵等。待標信下。發令箭分送試所之意。敢啓。傳曰。知道。
정조 3년
傳于洪檢曰。初十日次對。進定於再明日。
정조 3년
以洪忠監司狀啓。前參議趙身死事。傳于李義翊曰。別致賻。
정조 3년
傳于沈念祖曰。本道狀啓。待御史還朝後行査云。則許多屢朔滯囚亦可悶。旣有一二近例。以御史書啓在囚人保放。
정조 3년
洪檢。以實錄廳郞廳。以摠裁官意啓曰。癸巳甲午兩年時政記。移奉事。命下矣。移奉吉日。令日官推擇。則今月初八日爲吉云。以此日移奉于雲觀。而兩年日記。亦爲取來之意。敢啓。傳曰。知道。
정조 3년
洪檢。以吏曹言啓曰。軍資監正李碩九。受由過限未上來。依例改差。何如。傳曰。允。
정조 3년
沈念祖。以兵曹言啓曰。今三月初十日。毓祥宮擧動時。本曹補把京畿驛馬十五匹。依例入把之意。分付本道。何如。傳曰。允。
정조 3년
己亥三月初七日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。達宵將事之餘。聖體。若何。上曰。一樣矣。上曰。閣臣謝箋。今日爲之乎。國榮曰。未及構草云矣。上命奏公事。仍命書判付。國榮曰。初十日次對。動駕相値。明再明間。進定。似好矣。上曰。方欲下敎矣。上曰。惠慶宮進服一錢重人蔘粟米飮一貼煎入。出榻敎。上命退。諸臣以次出。
정조 3년
己亥三月初七日申時。上御奎章閣。本閣諸臣進箋入侍時。左承旨洪檢。右承旨李義翊。左副承旨徐有防。右副承旨柳義養。同副承旨沈念祖。記事官李兢淵。假注書徐鼎修。記事官金健修李信祜。奎章閣提學徐命膺洪國榮。直提學鄭民始。直閣鄭志儉。待敎徐龍輔。以次侍立訖。上具翼善冠袞龍袍。詣奎章閣殿座訖。閣臣奉箋文。入庭行四拜訖。宣箋官奉箋文陞閣。置御座前卓子上。讀箋官陞詣御座前北向跪。展讀箋文。讀止還復位。樂作。閣臣四拜訖。上曰。閣臣引見。踐臣承命。與提學徐命膺。洪國榮。直提學鄭民始。直閣鄭志儉。待敎徐龍輔。陞諸閣上。各就位俯伏。上曰。今日事。自有本閣以來初有之事也。且聞箋文。亦有正副二本云。此可見閣臣文華之富贍矣。命膺曰。聖敎誠然。臣等亦以爲得免鹵莽之譏云矣。上曰。此旣初有之事。故仍爲召見卿等矣。仍命宣醞。上曰。我朝儀文。皆效宋朝故事。而至於內閣。列朝以來。尙未遑焉。是可怪矣。命膺曰。我朝文治。猶有所未盡而然矣。國榮曰。此是禁中。故似未及設立內閣矣。命膺曰。宋朝文治極盛。故有賞花釣魚之宴。引接近臣。從容賜對。誠是義事。今日之事。亦倣此禮。而臣等幸忝本閣。得覩盛儀。私心不勝欣幸矣。上曰。此事非不美矣。而亦非每每設行之事也。國榮曰。聖敎誠然矣。至如此席。則君臣景會一堂吁咈。一以爲諮訪治道。一以爲導達和氣。可謂一代之美規。亦足有光於史策。而但或不能如今日之事。只以遊宴爲樂。則豈不與設置此閣之本意。大相徑庭哉。此亦不可上下交勉處也。上曰。卿言。誠是矣。禮畢。命退。諸臣以次退出。
정조 3년
行都承旨洪國榮宿衛所直。左承旨洪檢坐。右承旨李義翊坐。左副承旨徐有防坐。右副承旨柳義養坐直。同副承旨沈念祖坐直。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
王大妃殿惠慶宮中宮殿。藥房口傳問安。答曰。知道。
정조 3년
淑昌宮。藥房口傳問安。答曰。知道。
정조 3년
洪檢啓曰。卽伏見全羅監司鄭元始。去秋冬等濟州褒貶啓本。則守令邊將中。無一人居中居下。殊無嚴明殿最之意。當該濟州牧使金永綬。推考警責。何如。傳曰。允。
정조 3년
藥房都提調臣徐命善。提調臣具允鈺。左承旨臣洪檢啓曰。連日勞動。徹宵將事。伏未審夜間。聖體。若何。今日臣等。率諸御醫。趁早入診。詳察聖候爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答藥房曰。知道。
정조 3년
柳義養啓曰。合辭方張之時。兩司無詣臺之員。事甚未安。除在外。陳疏入啓傳旨未下外。未肅拜呈告人員。倂卽牌招。何如。傳曰。允。
정조 3년
沈念祖啓曰。大司憲徐有慶牌不進。執義兪彦鏶。掌令金鍾厚在外。掌令尹弼秉牌不進。持平姜文煥傳旨未下。持平金光愚牌不進。今日以監察茶時之意。敢啓。傳曰。知道。
정조 3년
傳于李義翊曰。巡審使入侍。左議政同爲入侍。
정조 3년
洪檢啓曰。因實錄一廳草記。癸巳甲午兩年日記取來事。允下矣。癸巳日記十三卷。甲午日記十二卷。合二十五卷。輸送之意。敢啓。傳曰。知道。
정조 3년
又啓曰。春秋館郞廳來言。因實錄廳草記。癸巳甲午兩年時政記移奉事。允下矣。自癸巳正月。至乙未正月。合十七冊移奉云矣。敢啓。傳曰。知道。
정조 3년
沈念祖。以兵曹言啓曰。今三月初十日。毓祥宮展拜時。以何營軍兵隨駕。何營軍兵留陣。而隨駕馬步軍。幾番幾哨磨鍊乎。敢稟。傳曰。訓鍊都監隨駕。步軍八哨。馬軍二哨磨鍊。禁軍三番隨駕。禁御兩營留陣安徐。
정조 3년
徐有防。以義禁府言啓曰。以御史書啓。在囚人保放事。命下矣。時囚罪人柳榮鎭鄭東藎等。竝卽保放之意。敢啓。傳曰。知道。
정조 3년
沈念祖啓曰。明日次對。兩司無進參之員。除在外傳旨未下疏批未下外。大司憲徐有慶。待開門牌招。何如。傳曰。允。
정조 3년
己亥三月初八日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。訓將見之否。國榮曰。俄者見之矣。上曰。江都事何如云耶。國榮曰。江都形便。蓋與前日所見無異。而大抵江都。實爲可守之地。留守之兼統禦使。誠好云矣。上曰。若然則喬桐將棄之耶。國榮曰。喬桐亦不可廢棄矣。上曰。江都泊船處何如云耶。國榮曰。得一可合處云矣。上曰。王大妃殿進御一錢五分重人蔘粟米飮調竹瀝薑汁一貼煎入。上曰。惠慶宮進服一錢重人蔘。粟米飮一貼煎入。竝出榻敎上命退。諸臣以次出。
정조 3년
己亥三月初八日巳時。上御誠正閣。巡審使入侍。左議政同爲入侍時。左議政徐命善。巡審使具善復。同副承旨沈念祖。假注書徐鼎修。記事官金勉柱李信祜。以次進伏訖。命善曰。勞動之餘。聖體。若何。上曰。一樣矣。命善曰。王大妃殿氣候。何如。上曰。一樣矣。命善曰。惠慶宮氣候。何如。上曰。一樣矣。上曰。巡審使進前。善復進前俯伏。上曰。江華喬桐形便果。何如。善復曰。臣於別單。略有論列。而大體江都形便。自是天作之地。而喬桐爲其藩蔽。若設統禦營於江都。兼領水陸。則實爲海門之長城。且喬桐旣是要衝之地。則仍置水使。使之控衛江都。亦足爲掎角之勢矣。命善曰。江都旣設統禦營。則喬桐之復置水營。誠甚不緊矣。上曰。左相之言。是矣。統禦使旣已變通。則又設水營。果爲不緊矣。上曰。都承入侍。出榻敎都承旨洪國榮進伏。上曰。訓將則以喬桐之仍置水營爲便。左相則以爲不緊。卿意以爲。何如。國榮曰。江都設置統禦營。蓋欲兼統水陸之意。而今於喬桐。又置水營。則此非變通之本意。且雖置防禦使。其於禦賊之事。豈獨不如水使乎。上曰。卿言。果是矣。今此統禦營移設一款。雖是不可已之事。而大抵官制變通。實不可輕易爲之者。卿等必十分商量其利害便否。逆計數百年以後而爲之然後。可免日後之弊。而亦庶無旣設旋廢之患矣。國榮曰。聖敎。誠然矣。凡事設施之初。必爛加商量然後。可無後弊矣。上曰。卿等必思量其設施便否。而一一陳達。可也。善復曰。其間別無爲弊之端。而統禦營則不可不移設然後。可爲海門重防矣。命善曰。江都險阨。實爲海東第一。等閑置之。殊甚可惜。今此統禦營移設之計。誠得變通之宜矣。至於措置方略。若得人而任之。則自可善爲。豈有爲弊之慮乎。國榮曰。大臣所奏之言。誠是矣。大體江都。卽海防要衛。而前此設置。未免疎虞。以臣區區賤慮。萬有一海浪水賊。乘其無備。闖入據此。則三南漕運。不得復通。而京師將饑矣。然則今番變通之議。非但爲日後陰雨之備而已。亦實爲防患慮遠之圖矣。然設施之初。措置利害。不可不十分商確。而亦必得人而任之然後。可無債事生弊之患矣。上曰。卿言是矣。今當設置之初。不可不擇人。而實無可合之人。是可悶矣。予意則以此作爲文武交遞之窠。似或無防耶。國榮曰。無論文武。今番則擇有威望。可以彈壓者而遣之。誠好矣。命善曰。或於武將中。擇其位高望重者。而間間遞遣。則誠好矣。上曰。然矣。明日次對。當更商確矣。
정조 3년
行都承旨洪國榮宿衛所直。左承旨洪檢式暇。右承旨尹師國坐。左副承旨金思穆坐。右副承旨李義翊坐直。同副承旨徐有防坐直。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
傳于尹師國曰。大臣備局堂上引見。
정조 3년
吏曹參判前望單子入之。兪彦鎬落點。
정조 3년
有政。吏批。判書鄭尙淳進。參判兪彦鎬在外。參議金亮行未肅拜。同副承旨徐有防進。以尹師國金思穆爲承旨。李秉鼎爲禮曹參議。兪彦鎬爲濟用提調。尹長烈爲宗簿正。申致權爲軍資正。李命仁爲軍器僉正。李廷衡爲司䆃主簿。韓宅离爲安陵參奉。白東俊爲喬桐府使。洪樂淵爲順安縣令。李宜耆爲文義縣令。學諭金文瑞。軍器奉事林榮。副奉事柳炯單付。會寧府使李應爀。今加嘉善。加資事承傳。軍器參奉吳福命單付。
정조 3년
兵批。判書李徽之進。參判李𡊠病。參議李謙煥病。參知洪樂彬入直進。同副承旨徐有防進。以李柱國爲兼都正。白鳳麟爲忠仕衛將。尹聖殷爲部將。鄭宅潤爲部將。宋益休爲武兼。南志默爲城津僉使。副護軍申大謙沈趾賢。副司直洪秀輔徐浩修李秉鼎蔡弘履柳義養沈念祖申應顯金文淳單付。
정조 3년
吏批啓曰。新除授喬桐府使白東俊。時無加資之命。何以爲之。敢稟。傳曰。加資。
정조 3년
吏曹口傳政事。義禁府都事任璸。童蒙敎官李義敎相換。
정조 3년
尹師國。以禁衛營言啓曰。本營哨官李秉玉。擧措駭慢。事關紀律。不可仍置。汰去之意。敢啓。傳曰。知道。
정조 3년
徐有防。以義禁府言啓曰。珍島郡定配罪人李章吾出陸事。承傳啓下矣。李章吾全羅道長城府。仍前罪目。出陸安置。而依例發遣府都事。押送配所。何如。傳曰。允。
정조 3년
徐有防。以義禁府言啓曰。明日擧動時。各差備都事。當爲備員。珍島郡出使都事任璸。令該曹口傳相換。以爲分排之地。何如。傳曰。允。
정조 3년
徐有防啓曰。明日動駕時。兩司侍臣。無進參之員。正言沈樂洙。疏批已下。待開門牌招。何如。傳曰。允。
정조 3년
校理嚴思晩李度默。副校理趙尙鎭南鶴聞。修撰金履禧鄭志儉。副修撰沈煥之吳大益等箚曰。伏以臣等。向於祭酒臣宋德相之請暇還鄕也。略陳勉留之意。及承聖批。以儒賢之不誑。予奚問於先正之事。聖祖爲敎。臣等三復以還。有以知許暇之聖意。實出聖禮之兩盡。臣等以是不敢更事瀆擾。相與翹首企待。惟望其歸之式遄矣。近又伏見史官回啓。則宿痾尙未夬疹。登程姑無定期。臣等固知其少待勿藥。匪久反面。克體虛佇之聖心。以盡質襄之良猷。而第今講筵。頻開於三晝。啓沃正急於一日。苟或行期之遲延。以致時月之荏苒。則臣等竊恐經席久虛。而聖工之禆益或疎。廟務方殷。而嘉謨之諮諏無所。無妄之疾。今幾蘇完。方春之氣。又復和暢。招延之禮。誠不可以虛徐也。況今章甫請召之疏。又已登徹。則可見顒望之情。無間於朝野。伏乞聖明。更加敦召。使卽登途。上以補君德。下以慰衆望。不勝幸甚。取進止。答曰。省箚具悉。固知儒賢之不誑予。方欲更致意於招徠之禮也。
정조 3년
正言沈樂洙疏曰。伏以人臣之義。莫急於討賊。聖王之政。必先於立綱。賊未討則號籲未暇少緩。綱不立則治理不可苟安。而君臣上下。所不可一日忘者也。臣竊觀前史。歷代君臣。或不知其有亂賊而不得討焉。或旣知其有亂賊而不能討者。多矣。今則不然。一國之所共討者。殿下旣知其可殺。而未嘗不示威。群臣皆知其可殺。而未嘗不聲罪。此不可謂不得討也。亦不可謂不能討。而因循延拖。終不得施以常憲。此其故何哉。書曰。予曰宥爾曰辟。傳曰。帝曰赦。臯陶曰殺。此皆泛謂大辟之罪也。夫絶人紀而干天誅。如彼凶賊。而猶曰宥赦。臣未敢知也。殿下臨御以後。凡於施措。若可以稱量權衡。欲其無一毫過差。而獨於此事。每以慼我先王慈聖。累及於批旨。臣未知國賊未討。朝綱不立。宗社將危。神人咸憤。而殿下猶不欲較量輕重。姁濡於私恩而止哉。殿下之明。豈爲此也。必以爲三司之啓。章牘相連。賊不可謂不討矣。諸賊之罪。竄黜已加。綱不可謂不立矣。假之以一日之息。姑無害於國計。而於是乎上下恬安。只欲以虛文而應天討而已。鳴呼。古之聖王。亦非欲必行誅討之事也。誠以群臣大義。一有干犯。而竟失邦刑。則天常墜而人理絶。終至於亂亡故耳。不然則成王之賢。必不討二叔。文帝之仁。必不誅元舅也。噫嘻。天討之不行久矣。忠良爲之解體。姦邪得以縱心。難言之禍。勢所必至。而前歲之冬溫無氷。安知非上干陰陽耶。洪範庶徵豫則常煥。豫之爲言舒也。漢儒云有罪者不殺。失在舒緩。而東周無寒歲者此也。臣非敢過爲危言。欲以驚動天聽。而荏苒數年之中。民志不定。人心益陷。淫朋無以破除。醜類相與糾結。禍起一夕。莫遏燎原之勢。則殿下雖悔。可復及乎。方今之計。群臣所以進言。不爲不多。而此賊未討。萬事皆僞矣。聖上所以求治。不爲不切。而此賊未討。大綱不立矣。此臣所謂君臣上下。不可一日忘者。而悠悠泛泛。只置之應文之科。則臣實痛之。仍念臣於前冬。忝在憲職。敢言臺官之不職。此固臣自反。而亦不過交勉之意耳。義顧重於必討。嫌則少於相規。臺垣之臣。益當淬礪志氣。瀜會神精。宜自盡於沐浴之誠。而乃反强引臣言。欲爲退托之資。臣竊爲之慨惜。而噫嘻。此賊。竟無可討之日乎。臣旣不能積誠回天。奮氣討凶。而愚狂之言。反階諸臺逡巡之地。見今右僚。亦有以臣言而不進者。則今玆除命之下。義難冒承。亦何敢抗顔復言。而臣聞古昔聖世。諫無專官。工商之賤。無不得言。今臣所言。卽一國輿儓之言也。竊冀天鎰回照。聖心夬斷。則人臣討賊之義。可以畢伸。聖朝主綱之政。可以大振。仍命遞臣之職。治臣之罪。以爲人臣不職者之戒焉。臣無任稽首北宸。瞻望冀懇之至。謹昧死以聞。答曰。省疏具悉。爾言雖是。予亦有斟量者。爾其勿辭察職。
정조 3년
館學儒生生員金載謙。進士徐弘輔金正淳尹靖國。生員張至冕徐有齡成種仁李翊模徐有容。進士李英源。生員徐澈修。進士兪漢紀兪漢絅兪漢維。生員韓仁紀。進士趙厚鎭。生員李度儉。進士李雨肅。生員趙學敏。進士李晩祥。生員趙學魯。進士申昔。生員權壽應。進士兪靖柱。生員李羲雲。進士朴天健沈公著。生員李湸。進士李秉喆。生員李箕采。進士閔光曮。生員申熽。進士李仁祜。生員趙鎭寧。進士李義肅洪樂眞李榮澤。生員李普演沈瀁。進士洪益榮。生員李秉淳。進士韓廷維。生員金養和。進士李敎明。生員金和鍾。進士趙遠慶。生員朴世覃。進士李光顯。生員沈淳希。進士尹若烈。生員朴能源。進士姜克成。生員柳之榮。進士趙漢逵。生員金鎰。進士徐有豊。生員李薰。進士朴猷煥。生員李羲淳。進士張至喆。生員鄭涑。進士李翼晉。生員沈濟權。進士柳譚。生員鄭東羽。進士洪大應李榮祚。生員吳聖楫。進士崔宗岳。生員李東運。進士金禧燮。生員成穗。進士安光宇。生員吳載能。進士洪允協姜彙明。生員尹涵。進士李浤洪履簡。生員李得履。進士魚在天姜彙斌。生員洪昇。進士沈啇鎭。生員朴吉源。進士李一煒。生員李運亨。進士沈鍒。生員韓啓重。進士李國昌。生員李明孚。進士李運行。生員李明弼。進士李德龜全。生員沈銖。進士尹範東。生員蔡宗永。進士尹毅東。生員金奎采。進士崔光泰。生員徐瀅修。進士尹鎰。生員崔命鳳。進士崔斗星。生員李彦圭。進士李準海。生員姜彝燮。進士李廷甲。生員李以錫。進士申光河。生員李希曄。進士李鄭潤吉。生員趙泰雲朴長暻。進土韓用中。生員李衡達。進士李始采。生員朴道永。進士金天欽。生員李顯性李章懋。進士李迷明。生員朴道采。進士朴大淳。生員盧錫圭。進士李定炫。生員李顯得。進士鄭度一。生員申宅權。進士李世基。生員許濬李寅翊。進士金衡一。生員朴柱遇。進士沈翼賢。生員許霔。進士柳肅之延東憲。生員李日燧李光烈。進土李希聖。生員尹東龍。進士金沂勳廉宗愼。生員南德新。進士金宗甲。生員李國著。進士柳範之。幼學沈冕之李性淵黃仁烍李東善金益煥洪義煥金觀海李存謙金履煥洪仁煥柳輨李仁燮姜一輔李耳鼎鄭弘善李亨羽柳宅華尹性忠朴興淳金宇柱李宗漢洪仁煥宋鳳休李彦九白大藎韓始裕安宅心康就甸金鉉玉李如麟宋宅明車亨逵李宗濂朴鳳赫李龍柱任義相金良喆張漢豊柳金孝根朴復陽韓恒鎭李有成魚致雨金載熙李輪祥魚致化李厚老李振玉許金德老尹擎柱宋翼孫閔鎭衡鄭觀輝崔逵翰吳文常金尙文金得秌鄭時養李廷爙洪秉儒尹善養李東李廷焌魚在雲洪㝡榮沈鑄李世馣金重瑞金詠一黃履坤趙哲永宋喆雲黃載鼎徐鼎淳韓致重李義樂李瀗朴禮和李百源李東明李宗明李敬淳申鳳朝李好明朴南壽徐應輔申漢朝李憲和許明徐興輔申龜朝李錫祿南公轍尹久東徐有陽李鼎圭李雨龍尹守豊李義大李鷹淵洪柱完柳以恭徐有陶許祌金載象尹守晩徐有敏李錫福金在牧朴在龍洪鼎煥李夏鉉趙學元尹敬鉉李宅鉉李東旭韓光世柳相燁趙學善閔百純尹趾東趙學順金淵愼愼昌烈鄭時協金孝能李永豊鄭時燮趙鐄李永弼李相鳳鄭取善朴逸源朴宗憲李魯彬權丕應朴肯源徐量修洪樂衍權大應金載璉洪樂行金履實金老根魚致南金蓍根金應洙李時燁金義大金朝海洪宇潭金義中李命鐘沈鎜李命欽李命鎬沈述祖金志淳安榮安光進趙學春金鎭吳敏常沈宇鎭姜在寬閔光誼尹致猷尹常東尹華東等疏曰。伏以臣等。向於祭酒臣宋德相許暇之行。有過計之憂。疏請勉留。月已更矣。旬亦三矣。聖上亦旣敦諭而促召之矣。史官之啓。縣道之章。尙稽造膝之期。從古聖王。莫不崇儒重道。得賢者。與共天職。況我朝家法。高出百王。宣廟於先正臣李珥之歸石潭也。手書慇懃。至再至三。必致乃已。孝宗朝先正臣宋時烈。請由暫行。太學諸生。亟請召還。其尊德急賢之誠。豈非今日朝家之所當柯則者耶。臣宋德相。以時烈之肖孫。私淑家訓。養德山林垂五十年。蔚然有山斗之望。感聖上曠世之殊遇。回鍾駟不顧之遐心。羽儀明庭。黼黻王猷。聖上之所倚毗。朝野之所矜式。庶幾追踵兩朝之盛事。及其及對也。屢進忠益。契合昭融。嘉謨嘉猷。次第施行。將見挽回世道。躋之泰階。臣等之愛慕欣戴。何止一德之阿衡。三朝之蓍龜而已哉。臣等竊未知聖朝之暫許休暇。儒賢之不遄其返。有何必不得已之故。而目今朝著新淸。治平有期。整肅頹綱。移易淆俗。正當一變之機。而不可一日緩也。此豈儒賢息偃山樊之時。而曠日淹月。未卜還朝之定期。臣等之憂歎抑鬱。有不暇言。伏想臨筵講讀。聖情亦必悵然於顧問之無所矣。臣等竊德輿人之誦。君子曰。以卽歸於君。適有病。病已卽造朝。小人曰。言之小者皆見用。大者姑不見用。或以是不卽來。德相已許身於國家。豈處其薄。而小人過慮之言。無或爲我聖上自反處耶。伏願殿下。行其所已難勉。其所未及。益加誠禮。敷心延登。如宣祖大王之於李珥。孝宗大王之於宋時烈。責之以君臣之大義。勉之以民國之重務。則德相必不敢以些少疾恙。少遲明命之敬應。明良一堂。兪咈萬幾。則聖學於是乎益樊。朝象於是乎丕變。一國士庶。莫不興起鼓舞。太平之盛。不日而將奏功矣。豈不休哉。且伏念德不孤必有隣。儒賢之在旌招之列者。今幾人矣。大老首膺王命至治之象。克有徯志之望。拔茅之吉。同德之休。政屬東方大有爲之時。我聖上前後徵召。誠意懇到。而林下諸臣。一例高讓。或似無意於當世者然。臣等益不勝企慕悵菀。有井渫不食之歎矣。在下而貴難進之義。爲上而重盡禮之道。天道下交地。豈有不承受之理哉。是故乾坤之義。天地之亨。自古帝王。莫不用是道。而昌大其國家。亦願殿下。尤盡在我之誠。諭以不仕無義。則彼囂囂畎畝之間者。無非四百年世祿之臣。豈敢不感激我殿下逈出之殊禮。幡然改圖。出爲世用。佐殿下堯舜之至治也哉。臣等無任屛營祈懇之至。謹味死以聞。答曰。省疏具悉。爾等之言是矣。更欲致禮也。
정조 3년
己亥三月初九日卯時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。江都旣兼統禦使。而將多有設置之事。以武將擇送。好耶。國榮曰。旣有武將爲留守之前例。則果無拘礙之端矣。上曰。大臣已入來乎。國榮曰。今方入來矣。上曰。今日次對。則多有講定事矣。國榮曰。然矣。上曰。吳載紹。以承旨奉命出去而入來。肅拜之以副司直爲之者。大違格例矣。國榮曰。似未照檢而然矣。上曰。惠慶宮進服一錢重人蔘。粟米飮一貼煎入。出榻敎上命退。諸臣以次出。
정조 3년
行都承旨洪國榮宿衛所直。左承旨洪檢坐。右承旨尹師國坐直。左副承旨金思穆坐。右副承旨李義翊坐。同副承旨徐有防坐直。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
大駕詣毓祥宮。入齋室後。政院玉堂藥房口傳問安。答曰。知道。
정조 3년
詣義烈宮。展拜罷後。政院玉堂藥房問安。答曰。知道。
정조 3년
以問安承旨啓辭。傳于李義翊曰。同副承旨進去。
정조 3년
傳于李義翊曰。諸司預備。
정조 3년
傳于徐有防曰。同副承旨入侍。
정조 3년
兵曹口傳政事。以李文德爲慶尙兵使。
정조 3년
金思穆。以備邊司言啓曰。詳問貢市人弊瘼草記事。命下矣。依下敎。招問貢市人。則長興庫終物契貢人以爲。地衣契分貢之後。閤門地衣。尙今擔當。無價進排。弓角契貢人以爲。倭銅不出。不得受價。已至多年。而弓角則逐等進排。繕工監鴨島契貢人以爲。本島所出草薍。元數漸縮。而進排如前。關東蔘契貢人以爲。凡貢。皆先受價後進排。而蔘契則先進排後受價。綿紬廛市民以爲。七起恒定。而見今留在。只有五起。一依恒定起數上下云云。其他貢市人等。雖不無些少弊瘼。不過自本司申飭者。而上項各人等稱冤。俱不無所據。使惠戶堂相議。矯捄之地。何如。傳曰。允。
정조 3년
洪檢。以吏曹言啓曰。來四月初八日。宗廟夏享大祭親行時。許多諸執事。當以侍從塡差。而公故老病外。在京者數少。將無以推移分排。自前如此之時。有在外侍從。催促上來之規矣。在外侍從。斯速上來事。預爲知委。俾無臨時苟艱之弊。何如。傳曰。允。
정조 3년
李義翊。以摠戎廳言啓曰。本廳壯抄左司把摠具善道。身病甚重。勢難强令察任。改差。何如。傳曰。允。
정조 3년
金思穆。以義禁府言啓曰。保放罪人鄭東藎査狀。已爲啓下。依例還囚之意。敢啓。傳曰。知道。
정조 3년
全羅監司鄭元始疏曰。伏以臣。猥以無似。濫叨藩寄。三載于玆矣。威望不足以彈壓。才猷不足以剸理。旣不能承流宣化。以體九重分憂之意。又不能櫛垢爬痒。以蘇一道難支之弊。徒費厚稟。一味尸素。以時自檢。負職責而孤隆畀者。多矣。特荷聖度之包容。難免譴罰之荐加。臣心愧懼。如負大何。況臣質本虛脆。祟在水土。南來風氣。不竝以北。數年之間。受傷頗甚。手臂常患麻痺。精神有時昏瞀。尋常薄牒。亦多顚錯。至於春秋行部。法意有在。而歷過數邑。病作而還。公務多滯。私心益悚。噫。臣之兄弟。受恩罔極。闔門大小。遍蒙造化。塵刹之報。惟在於殫誠竭慮。隨事盡職。而才未集事。病未從心。區區圖報之意。亦無以自力。臣罪至此。尤無所逃。與其久據。匪㨿自速。瘝厥之誅。毋寧早解重擔。謹守古人不能止之戒。玆不得不枚擧實狀。申控危懇。伏乞聖明。俯賜鑑諒。亟許鐫免。以幸公私。千萬顒望。省疏具悉。所懇若此。見任許遞焉。
정조 3년
己亥三月初十日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上曰。江華喬桐事。可謂善變通耶。國榮曰。然矣。上曰。動駕時刻已至。初嚴爲之事。分付。上曰。王大妃殿進御一錢五分重人蔘。粟米飮調竹瀝薑汁一貼煎入。惠慶宮進服一錢重人蔘。粟米飮一貼煎入。竝出榻敎上命退。諸臣以次出。
정조 3년
己亥三月初十日辰時。上詣毓祥宮。擧動入侍時。行都承旨洪國榮。左承旨洪檢。右承旨尹師國。左副承旨金思穆。右副承旨李義翊。同副承旨徐有防。記事宮李兢淵。假注書徐鼎修。記事官金勉柱李信祜。以次侍立訖。上具翼善冠袞龍袍。乘輿出仁和門。詣仁政門外。降輿乘輦。出敦化門。詣毓祥宮大門外。降輦乘輿入大次。少頃左通禮跪啓外辦。上出大次。詣廟門內版位北向立。左通禮跪啓請再拜。上再拜。宗親文武百官。在位者皆再拜。上陞詣廟內奉審訖。還出廟門外乘輿。仍詣延祜宮。上曰。延祜宮展拜時。只堂上侍衛隨入。百官行禮置之。出駕前下敎上至延祜宮廟門外。降輿入就版位再拜後。陞詣還廟內奉審訖。出廟門外。乘輿至大門外。降輿乘輦。仍詣義烈宮大門外。降輦乘輿。至廟門外降輿。入就板位再拜。仍詣廟內奉審訖。還出廟門外乘輿。至大門外降輿乘輦。還宮入敦化門至協陽門外。降輦乘輿還內。諸臣以次退出。
정조 3년
己亥三月初十日二更。上御熙政堂。同副承旨入侍時。同副承旨徐有防。假注書徐鼎修。記事官金勉柱李信祜。以次進伏訖。有防曰。入侍命下。而左右史未卽詣閤。以致座目單子之遲滯。事甚未安。推考。何如。上曰。依爲之。出擧條以中官朴喜成到配啓本。命書傳敎曰。此等之習。爲十餘年內痼弊。所犯雖各不同。均之爲掩蔽彌縫之歸。而罪在罔赦則一也。然而近來朝家於襲謬之事。旣皆屬之令前。許示來後自新之路。其在一視一體之道。宜有參量之典。中官朴喜成。特爲放送。若此而後復踵前習。則是重負國家軫念之意。仍令嚴飭內府。俾皆隨事含畏。期有實效。又命書傳敎曰。慶尙左兵使。口傳差出。命還。諸臣以次退出。
정조 3년
行都承旨洪國榮宿衛所直。行左承旨李義翊坐。右承旨洪檢坐直。左副承旨尹師國坐。右副承旨金思穆坐直。同副承旨徐有防坐。注書李兢淵藥院直一員未差。假注書徐鼎修仕直。事變假注書兪任柱仕。
정조 3년
金思穆啓曰。大司憲徐有慶呈辭。執義兪彦鏶。掌令金鍾厚在外。掌令尹弼秉。持平姜文煥金光遇傳旨未下。今日以監察茶時之意。敢啓。傳曰。知道。
정조 3년
洪檢啓曰。兼春秋朴漢奎柳河源。身病猝重。勢難察任。今姑減下。其代。令該曹口傳差出。何如。傳曰。允。
정조 3년
有政。吏批。判書鄭尙淳進。參判兪彦鎬在外。參議金亮行在外。右承旨洪檢進。啓曰。全羅監司。今當差出。而擬望之人乏少。他道監司及守令。竝擬。何如。傳曰。允。又啓曰。大司諫今當差出。而擬望之人乏少。外任竝擬。何如。傳曰。允。以金文淳爲大司諫。權噵爲右參贊。李奎廷爲軍器判官。兪漢鼎爲平市令。洪秉德漢城主簿。蔡濟恭爲觀象監提調。鄭一祥爲全羅監司。喬桐府使白東浚。今加嘉善。加資事承傳。兼春秋宋益中崔大奎單付。
정조 3년
吏批啓曰。宗簿寺主簿趙公鎭呈狀內。身病甚重。勢難察任云。今姑改差。何如。傳曰。允。
정조 3년
又啓曰。軍資監判官李龜應。除授後過限未上來。依例改差。何如。傳曰。允。
정조 3년
兵批。判書李徽之病。參判李𡊠入直進。參議李謙煥病。參知洪樂彬病。右副承旨金思穆進。判府事蔡濟恭單付。副護軍李邦一。副司直鄭好仁李性源李在協金朝潤李在學鄭元始單付。山馬監牧官金光燧單付。
정조 3년
傳于金思穆曰。禮曹判書京畿監司成川府使有闕代。今日政差出。
정조 3년
以蔡濟恭爲禮曹判書。鄭昌聖爲京畿監司。吳載純爲成川府使。
정조 3년
金思穆。以兵曹言啓曰。兼司僕將金樂豊。身病捽重。勢難供職。呈狀乞遞。宿衛領軍之將。不可久曠。今姑改差。何如。傳曰。允。
정조 3년
又以訓鍊都監言啓曰。本局左別將鄭與曾。身病甚重。勢難察任。改差。何如。傳曰。允。
정조 3년
尹師國。以義禁府言啓曰。江原道鐵原府定配罪人朴喜成放送事。承傳啓下矣。卽爲放送事。分付。該道道臣之意。敢啓。傳曰。知道。
정조 3년
戶曹參判宋德相疏曰。伏以臣猥蒙恩暇。歸省先壠。仍哭兄緬。榮耀泉隧。感徹幽明。且臣離京之日。聖上特遣近侍。勞問臣行止。諭以利涉遄返。從前殊眷。偏在臣身。而及此異數。尤出格外。臣誠惶駭感隕。不知死所。臣雖迫於情理。暫違城闕。淸漢一渡。天日漸遠。十步九回。中心耿結。在臣之義。惟當劃卽前進。還赴輦下。而顧臣癃老殘軀。撼頓馳驅之餘。積憊闖發。觀葬之日。又重觸風雨。感疾不輕。呻痛暈昡。生意殆盡。方日事調治。冀其速差。而目下病狀。實無自力登途之望矣。噫。向臣在朝。亦旣數月。而涓埃靡報。恩禮徒隆。臣外靦內懼。若無所容。乃今乍退。又復病滯。莫效奔趨之誠。則是豈臣所自料也。臣之所叨諸司。雖似閒歇。非有逐日供劇。而亦不宜久抛於樵牧之社。至若備局兼銜。金吾新命。係是協贊廟謨之重任。議讞王府之緊務。人器不稱。猶屬餘事。而又豈臣在外虛帶之官哉。且臣赴朝遲速。不在職名有無。伏乞聖慈。特垂諒察。將臣本兼諸職。亟許鐫免。以便公私。不勝幸甚。答曰。省疏具悉卿懇。當卿之下鄕也。儒臣儒生。交章請留。而予因信卿言如金石。果以不誑予三字批之。卿或聞悉否。卿之去已帀月矣。未覩征轅之遄返。但致時日之淹滯。又胡爲而繼有此引疾之章歟。予之悵㦖。猶屬第二件事。其於朝事國憂何哉。然卿想不以無疾爲有疾。而間已多日。必復天和。奉卽登道。以副予日夕延食之望。史官之去。亦有手書之付。卿須玆領焉。仍傳曰。此批答。遣史官傳諭于宋祭酒處。
정조 3년
己亥三月十一日。記事官姜彙鈺。司僕寺啓目。觀此濟州牧使黃最彦啓本。啓下者。本州山馬監牧官金以範瓜滿。代以獻馬人金萬鎰姓孫中金光燧等望報矣。依伏請分付該曹。何如。傳曰。依允。
정조 3년
己亥三月十一日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。昨日勞動之餘。聖體。若何。上曰。一樣矣。上曰。完伯果是實𧏮云乎。國榮曰。然矣。而且瓜期不遠矣。上命書傳敎曰。政官牌招開政。上曰。李義翊旣是吏議久次。而其樹立亦多。欲爲陞擢矣。國榮曰。好矣。上曰。今有嘉善窠乎。國榮曰。姑無見窠矣。上曰。大司諫旣有情勢。勢難行公矣。國榮曰。姑爲許解。似好矣。上命書傳敎曰。輪對官入侍。上曰。惠慶宮進服一錢重人蔘。粟米飮一貼煎入。出榻敎上命還。諸臣以次出。
정조 3년
己亥三月十一日巳時。上御熙政堂。輪對官入侍時。左副承旨金思穆。假注書徐鼎修。記事官金健修李信祜。內贍主簿金聲伯。司䆃僉正李樂培。掌樂正韓光近。禮賓直長金鍰。軍資正申致權。以次進伏訖。上曰。輪對官次次進前。可也。聲伯進前。上下詢其職掌遺在後。上曰。有所懷弊瘼乎。聲伯曰。無之矣。上曰。自何職而爲此職乎。聲伯曰。以武科壯元及第。直出六品。而得除是職矣。命退。樂培進前。上下詢其職掌遺在後。上曰。有所懷弊瘼乎。樂培曰。無之矣。命退。光近進前。上下詢其職掌後。上曰。有遺在乎。光近曰。無之矣。上曰。有所懷弊瘼乎。光近曰。無之矣。上曰。祭祀朝會燕享之樂。皆所掌乎。光近曰。然矣。上曰。古樂尙矣。雖未可復。而亦能申飭肄習乎。光近曰。一月六次習樂矣。命退。鍰進前。上下詢其職掌遺在後。上曰。有所懷弊瘼乎。鍰曰。無之矣。上曰。初入仕何年爲之乎。鍰曰。乙未年除初職矣。命退。致權進前。上下詢其職掌遺在後。上曰。有所懷弊瘼乎。致權曰。無之矣。命輪對官先退。命書傳敎曰。摠管沈頤之。聞有實𧏮。今姑許遞。右副承旨李義翊。旣多樹立。況是吏議久次。可合奬用。副摠管之代除授。今日政下批。又命書傳敎曰。政官牌招開政。又命書傳敎曰。大司諫林鼎遠。勢難行公。今姑許遞。又命書傳敎曰。向者處分刑漢城府堂上。竝給牒敍用。捕將李邦一。一體敍用。命退。諸臣以次退出。
정조 3년
行都承旨洪國榮宿衛所直。行左承旨李義翊疏批未下。右承旨洪檢坐。左副承旨尹師國坐直。右副承旨金思穆坐。同副承旨徐有防坐直。注書李兢淵仕直一員未差。假注書徐鼎修式暇。事變假注書兪任柱奉命在外。
정조 3년
傳于洪檢曰。武庫久無提擧。口傳差出。望如不足。以二望擬入。
정조 3년
吏曹口傳政事。以洪國榮爲軍器提調。
정조 3년
金思穆。以宿衛所言啓曰。本所所管三營門攔後軍。待令前排軍。各差備將校軍兵等勤勞。與他偏苦。不可無酬勞之道。依下敎。自本所明日中日廳。別試才設行之意。敢啓。傳曰。知道。
정조 3년
徐有防。以宿衛所言啓曰。本所所管攔後軍前排軍別試才。依下敎設行。而明日都摠府中日。勢難竝設。使之停止之意。分付。何如。傳曰。允。
정조 3년
吏曹參議金亮行。伏以臣於前月十三日。猥叨承宣之命。不勝惶隕。謹已具疏辭免矣。不意於二十日。繼承天官參佐之命。又令近侍傳批。而仍與偕來。十行絲綸。辭旨懇惻。隆恩異渥。夐出尋常。以臣之無狀。何以得此於聖明。撫躬慙悸。罔知所以自措也。噫。君臣大節。本於秉彝。著於人倫。無所逃於天地。而臣以世祿之裔。有休戚之義。況今殿下。所以責勉於臣者。愈往愈摯。豈不欲仰承德意。一進天陛。少效臣子之常分也。顧臣癃痼之疾。已至難醫之域。居常凜凜。朝不謀夕。若失將攝。則癖氣輒肆。往往頃刻欲絶。近又添泄痢之證。已經旬望。不少止減。眞元大脫。苶然委痛。庭戶之間。亦難行動。目下事勢。決無强起赴朝之望。辜恩慢命。罪死不赦。瞻望宸極。只自感涕。臣嘗病朝臣之引疾太過。不欲效尤。今此所陳。安敢有一毫謾飾也。臣竊觀本朝諸儒臣。義在可出。則多有不待偕來而造朝者。雖有偕來之命。而自上若聞其疾病之難强。則亦多姑寢成命。今臣雖無不可出之義。實有不可强之疾。則固難以偕來冒進。而殿下若知臣病勢之危劇。恐亦宜收還誤恩也。況此新除。職任顯要。或代冢宰而爲政。且主一世之淸選。尤非草莽賤品。所可濫叨。而臣之虛帶。爲日已久。則悶蹙之極。尤增一病。玆敢不避瀆擾。復此陳懇。伏乞聖慈。俯垂矜諒。亟收召命。仍遞臣職名。俾得以偃息田廬。安意調攝。實天地生成之德也。答曰。省疏具悉爾懇。纔送偕來。日望爾造朝。巽章又到。邁邁如前。予心之悵。曷有其旣。噫。予之所以必欲致爾之意。屢悉於向批。今何架疊。而其必欲致之之意。可謂愈往愈甚。爾或念及于此。則亦必有改圖之望矣。所愼自是宿症。則間已勿藥矣。何不調護登途。仍爲造朝。與予一相見乎。爾其體予慇懃之意。勿復控辭。斯速上來焉。仍傳曰。此批答。使偕來史官。傳諭于吏曹參議金亮行處。
정조 3년
慶尙道幼學成岱柱曺挺澤李慶旭李慶新李廷揆洪文漢權聖中權聖臣曺益龍。進士申紹陽。幼學朴泰興金昌河卞興寶朴泰坤朴泰謙朴啓一盧岌宋錫中鄭鎭衡陳孝舜鄭鎭望陳璟申尙集許許鋈許錞許濈鄭鎭鼎鄭鎭臣鄭德林鄭德麟林東宇林東喆林東曄李東煥盧鎭國朴來陞朴之赫朴太赫盧岐。生員全尙貞。幼學朴思春梁廷泰禹秉哲金圭應禹秉益柳光廉趙泰鎭趙城鎭趙漢鎭趙遠鎭趙孝鎭趙觀鎭崔光垕崔定垕趙啓鎭趙祏鎭李達慶李之烈李復烈李鼎烈李再烈李懿烈李碩禧李碩馨李碩震李享烈李祖興權立中權思得權之中李承烈李顯文李顯敬權起中李光臣李柱邦李碩臣李啓臣吳彦明吳載成梁煥梁宇坤金雲瑞金宗淵鄭弘迪姜時揚河聖運鄭弘新李得宗金宗灝金宗澤徐慶元鄭如相李世垕鄭夢相裵胤寬許浹文起弼金昌新文宗益朴光河金致煥金光寅金光振鄭必恒金致鉉李天弼金光老鄭來桓余達祖金光悅權必極鄭宅周李澤濬等疏曰。伏以臣等。竊惟國家之扶植世敎。賁飾儒化之道。實在乎尊賢尙德之典。其所以尊尙之者。其道非一而必也。立祠院以盡崇報。頒恩額以重廟貌。方可爲樹風敎聳觀瞻之道也。苟或廟焉而闕恩額之重。則體貌不尊。不過爲鄕祠祭社之歸。而無以盡崇奬風勵之義也。伏念先正臣文正公宋時烈祠院之在國中者。不爲不多。而莫不有宣額之寵。煌煌大扁。輝暎軒楣。瞻之者起敬。過之者增感。咸仰先王尊賢重道之盛。而小大縫掖之類。丕聳自新之心者。由此而益深矣。惟此嶺南一區。僻在南服。先正祠宇之寄在道內者。不過數三處。已不似兩湖之盛。而亦未蒙恩額之頒。是蓋下土假遠。下情無以上達。而其爲朝家之闕章。士林抑鬱。亦惟久矣。噫。先正道德之巍。事業之廣。可以昭日月而軒天地。已蒙淵鑑之照燭。則何待臣等一二數。而第此長鬐巨濟兩邑。或在海曲。或處島中。人文未闢。天荒不破。昔在肅廟乙卯。先正以慍小之跡。有遜荒之行。始自德源而長鬐。自長鬐而巨濟。前後五六年之間。久悴澤畔之危蹤。自世道言之。則固爲斯文之不幸。而獨彼兩邑之人。由是而昵近君子之風範。薰炙大賢之光輝。譬如元聖居洛。而東人得見袞衣之美也。蓋其旣覯而喜。旣去而思。愈久而愈不忘。此竹林盤谷之所以建。而兩土人士。至今懷咏而不已者也。特以地假荒海。儀文未闡。尙欠請額之擧。久稽彝章之揭。此不獨玆土之羞。而抑足爲昭代之缺典也。或有謂先生院宇之在八路者甚多。俱有額號之賜。則何必隨處而盡揭。此則有不然者。夫先賢之所過留跡。後學之隨處寓慕。固不限於地之遠近。時之久暫。而若乃朝家表章激勸之方。則近者猶緩。而遠者宜急。暫者旣擧。則久者愈切。藉使先正之祠。他無頒額之處。則猶可曰奚獨於此而行之也。今則他處皆擧。而嶺南獨不蒙一視之恩。固可謂未備之闕典。何可以他處之已多。而獨沮一方均惠之望乎。況如畿湖近距先正之居。遺躅尙邇。餘芬易薰。雖微院宇之奉。宣額之寵。其風動而興起之者。猶可易也。至若兩邑。地旣隔遠。俗且荒陋。其獲被仁賢之化者直幸耳。其所以表章之激勸之者。宜倍於他處。直所謂鼓之舞之。振起其自新之民也。何可於此。而獨靳應行之典乎。且他院之例。或不過信宿之所一時之跡。而德源之纍舍。不滿四五朔轉頭之頃。猶皆官給享儀。寵溢扁額。惟彼兩邑蘭佩之翶翔。四年或二年之久。其遣化之深。餘風之長。尤豈一時游歷之比也。至於巨濟竹泉之效靈。尤著神夢之異蹟。其後忠賢之繼躋俎豆之享者。有若忠獻公金昌集。文淸公臣金鎭圭。俱以行吟之遺跡。追踵大老之餘濁。則此其表揚之不可已者。尤非他處之可倫也。矧今聖德方隆。儒化鼎新。凡所以表章先正之道。靡有餘憾。風聲所曁。凡物皆動。此臣等所以翹首而起。繭足而來者也。而斯文未遑之典。亦有待於今日也。噫。地水洋洋。無往不在。而鑿井得泉水。專在是者。亦可見信之深思之至。尤有切於遐徼也。伏乞聖明。特軫下土抑鬱之情。亟擧兩院賜額之典。以之益尊廟貌。增重斯文。俾慰遐方向隅之歎。益勵多士興聳之風不勝幸甚。答曰。省疏具悉。更當量處。爾等退修學業。
정조 3년
己亥三月十二日。記事官姜彙鈺。刑曹殺獄罪人李千奉加刑啓目。傳曰。各別嚴刑。期於取服爲良如敎。
정조 3년
刑曹御寶僞造罪人朴𤩕加刑啓目。傳曰。更加各別嚴刑。期於輸款爲良如敎。
정조 3년
己亥三月十二日辰時。上御誠正閣。都承旨入侍時。行都承旨洪國榮。記事官李兢淵金勉柱李信祜。以次進伏訖。國榮曰。夜間聖體。若何。上曰。一樣矣。上命書慶尙道儒生成垈柱等疏批。國榮曰。儒賢處。手書尙未書下。故史官不得發行矣。上曰。今日當書下矣。上曰。金亮行處疏批。旣有偕來史官。當使院隷送傳耶。國榮曰。然矣。上曰。以其疏語觀之。病若差可。則似當上來矣。國榮曰。病勢可强。則將欲上來云矣。上曰。王大妃殿進御一錢五分重人蔘。粟米飮調竹瀝薑汁一貼煎入。上曰。惠慶宮進服一錢重人蔘。粟米飮一貼煎入。竝出榻敎上命退。諸臣以次出。
정조 3년
己亥三月十二日巳時。上御熙政堂。晝講入侍時。知事黃景源。特進官金魯鎭。參贊官尹師國。侍讀官嚴思晩。檢討官沈煥之。假注書徐鼎修。記事官金勉柱李信祜。安昌君燝。行副護軍李長爀。以次進伏訖。上講論語第五卷。讀前受音。自席不正不坐。止未達不敢嘗。思晩進講。自廐焚。子退朝曰。止非祭肉不拜。上又讀新受音訖。思晩曰。此篇別無文義之可以進講者。而蓋鄕黨一篇。聖人之言動起居。模得眞寫得徹。古人所謂盡聖之筆也。由其言動起居之節。而推以永之。則聖人之所以發於心而施於事者。可以知矣。雖以此章言之。問傷人而不問馬者。實有先後次序之井然。可觀且仁民之德。藹然於言外。其下君賜令大文。則聖人之泛應曲當。自合時中之義。可以見矣。其下侍令於君大文。則敬之至也。疾君視之大文。則恭之至也。聖人之言動起居。動合儀則。不勉而中者。實爲萬世之規範。今我殿下。若欲體驗于此。則左史右史。記言記動於發政施令之際。動靜語嘿之際。必敬必愼。必以合於鄕黨一篇之意。益加聖工。使史官書之無愧者。是臣區區之望也。沈煥之曰。鄕黨一篇。最爲親切於學聖人。學而行之。無毫髮不似。便一聖人也。講是書而可不懋哉。今殿下居君師之位。而欲學孔子者。以堯舜文武之道。盡在孔子也。孔子雖有是道。時君不用。故道不行焉。伏惟殿下。由是書而學孔子。學孔子而得堯舜文武之道。則擧而行之。只在一轉移之間。誰敢潔之。小臣死罪。以爲殿下以聖神之姿。有典學之工。堯舜精一之粵旨。孔子一貫之大原。靡不汨見而的知也。而至於政事做措。未見有堯舜三代之盛。此其故何也。是由於殿下知而不行也。知而不行誠甚悶鬱。且況今日之國勢。亂逆偃息。生民困悴。大小臣工。恬憘玩愒。循玆以往。則堯舜三代之治。不惟不可望。只如漢宋以來英雄之主。立國規模。亦不可企而及矣。小臣實未曉聖意之所在也。殿下我東之聖主也。今日殿下之盛時也。殿下若不及此大機會。有所大振作。則天下之事。無復望矣。伏願聖明。惕然留念。上曰。所陳。俱好矣。經筵特進官及參贊官。亦陳文義。可也。景源曰。儒臣上下番。旣皆敷陳。臣則別無可達之辭。而以今日所講大文觀之。此可見聖人敬於事君。信於交朋。無往而不得其正矣。伏願殿下。必以聖人之事。反而體驗於身心。推類於事爲。移其事君之敬而敬於奉天。推其交朋之信而信於臨民。則聖學有日新之效。而治化。臻風動之休矣。魯鎭曰。聖人之於萬物。豈有不愛之物。而以此廐焚章觀之。則可見其貴人賤畜。不無差等之意也。今我殿下。以堯舜之聖。處君師之位。凡所愛人恤民之德意。藹然於政令絲綸之間。臣等實不勝欽仰感嘆。而蓋聖人學問之工。必以始終如一。無少間斷爲貴矣。伏願聖上。勉新又新之工。俾臻聖益聖之休焉。師國曰。以臣膚淺之見。實無可以仰達者矣。上曰。同副承旨入侍。出榻敎同副承旨徐有防進伏。命書吏曹參議金亮行上疏批答。見日日記。又命書禁府啓目判付訖。命退。諸臣以次退出。
정조 3년
行都承旨洪國榮宿衛所直。行左承旨李義翊坐。右承旨洪檢坐直。左副承旨尹師國坐直。右副承旨金思穆坐。同副承旨徐有防坐。注書李兢淵藥院直一員未差。假注書徐鼎修仕直。事變假注書宋文述仕。
정조 3년
兪任柱奉命在外。代以宋文述爲事變假注書。
정조 3년
傳于尹師國曰。向者吳載光處分時。司僕下人。一體放送。
정조 3년
尹師國。以義禁府言啓曰。稷山縣定配罪人吳載光放送事。承傳啓下矣。卽爲放送事。分付該道道臣之意。敢啓。傳曰。知道。